Rīgā 2022. gada 28. aprīlī

**Paredzētās darbības ietekmes uz vidi sākotnējais izvērtējums Nr.AP22SI0027**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā ,,Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātājs:**

Sabiedrība ar ierobežotu atbildību ,,Jūrmalas gaisma” (reģistrācijas Nr.: 42803002568), adrese: Jomas iela 28, Jūrmala; tālrunis: 67762551, e-pasts: gaisma@jurmalasgaisma.lv (turpmāk – Ierosinātāja).

###### Paredzētās darbības nosaukums:

Ārējās elektroapgādes būvniecība.

###### Paredzētās darbības norises vieta:

Zemes vienības ar kadastra apzīmējumiem 1300 008 1405 un 1300 008 0101, Jūrmala (turpmāk – Paredzētās darbības vieta).

###### Informācija par paredzēto darbību, iespējamām paredzētās darbības vietām un

###### izmantojamo tehnoloģiju veidiem:

Valsts vides dienests (turpmāk – Dienests) 2022. gada 21. februārī saņēma Ierosinātājas iesniegumu tehnisko noteikumu saņemšanai un 2022. gada 6. aprīlī Būvniecības informācijas sistēmā (turpmāk – BIS) tika saņemta papildus sniegtā informācija ietekmes uz vidi sākotnējā izvērtējuma veikšanai ārējās elektroapgādes būvniecībai (turpmāk – Paredzētā darbība), lai nodrošinātu pludmalē plānotā tualetes konteinera elektroapgādi pie izejas uz jūru Ainažu ielas galā.

Saskaņā ar iesniegumu plānota: jaunas elektrosadalnes K3 uzstādīšana pieslēgumā pie esošā elektrokabeļa Ainažu ielā (pārceļot apgaismojuma stabu), jaunas uzskaites elektrosadalnes U1-1/63 uzstādīšana kāpās un jauna pazemes elektrokabeļa izbūve (kabeļa guldīšanai 0,7 m dziļumā ~ 114 m garumā) no pieslēguma vietas Ainažu ielā līdz konteinera tualetei pludmalē, Ainažu ielas galā (~ 10 m no veģetācijas līnijas). Tranšejas rakšana un aizbēršana plānota ar miniekskavatoru, koku tuvumā rakšanas darbus veicot bez mehānismu pielietošanas un kabeli ievelkot aizsargcaurulē.

Paredzētās darbības vieta atrodas Baltijas jūras un Rīgas jūras līča piekrastes krasta kāpu un jūras aizsargjoslas teritorijā un saskaņā ar likuma „Par ietekmes uz vidi novērtējumu” (turpmāk - Novērtējuma likums) 2.pielikuma 11.punkta 12.apakšpunktu *ēku un būvju būvniecībai, pārbūvei, atjaunošanai un restaurācijai Baltijas jūras un Rīgas jūras līča piekrastes krasta kāpu aizsargjoslā* jāveic ietekmes uz vidi sākotnējais izvērtējums.

Novērtējuma likuma 8.pants noteic, ka, piesakot darbību, ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka Iesniedzēja iesniegumā nav norādījusi divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Iesniedzēja varētu neveikt darbību.

**5.Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

Veikts, pamatojoties uz Novērtējuma likuma 3.2 panta pirmās daļas 1. punktu, 10., 11. pantu un 2.pielikuma 11.punkta 12. apakšpunktu un Ministru kabineta 2015. gada 13. janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu, kā arī Administratīvā procesa likuma 85. pantu. Novērtēšana veikta, balstoties uz Eiropas Savienības sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvu 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu).

Paredzētās darbības vieta atrodas Baltijas jūras un Rīgas jūras līča krasta kāpu un jūras aizsargjoslā
un valsts nozīmes pilsētbūvniecības pieminekļa ,,Dubultu – Majoru – Dzintaru – Bulduru - Lielupes vasarnīcu rajoni” (valsts aizsardzības numurs Nr.6083) teritorijā un tā aizsargjoslā. Paredzētās darbības vietā atrodas iela un noeja uz jūru (gājēju ceļš). Paredzētās darbības vieta ir antropogēni ietekmēta.

Saskaņā ar Jūrmalas pilsētas teritorijas plānojumu, kas apstiprināts ar Jūrmalas pilsētas domes
2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”, Paredzētās darbības vieta atrodas Transporta infrastruktūras teritorijā (TR1) un Dabas un apstādījumu teritorijā (DA6). Elektroapgādes būvniecība Paredzētās darbības vietā ir atļautā teritorijas izmantošana.

Saskaņā ar Aizsargjoslu likuma 5.panta pirmo daļu ap objektiem un teritorijām, kas ir nozīmīgas no vides un dabas resursu aizsardzības un racionālas izmantošanas viedokļa, tiek noteiktas vides un dabas resursu aizsardzības aizsargjoslas. Šo aizsargjoslu galvenais uzdevums ir samazināt vai novērst antropogēnās negatīvās iedarbības ietekmi uz objektiem, kuriem ir noteiktas aizsargjoslas. Kā viens no vides un dabas resursu aizsardzības aizsargjoslu veidiem noteikta Baltijas jūras un Rīgas jūras līča piekrastes aizsargjosla. Aizsargjoslu likuma 6.pants nosaka, ka Baltijas jūras un Rīgas jūras līča piekrastes aizsargjosla ir izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu, aizsardzību un ilgstošu izmantošanu. Kā viena no Baltijas jūras un Rīgas jūras līča piekrastes aizsargjoslas joslām ir noteikta krasta kāpu un jūras aizsargjosla.

Aizsargjoslu likuma 36.panta otrā daļa krasta kāpu aizsargjoslā un pludmalē aizliedz celt jaunas ēkas un būves, kā arī paplašināt esošās ēkas un būves, izņemot konkrētus izņēmuma gadījumus. Aizsargjoslu likumā noteiktos izņēmumus nevar tulkot paplašināti, par to liecina aizsargjoslas izveides mērķis, kas neapšaubāmi ir ekoloģisks. Šā mērķa kontekstā jebkura likuma norma attiecībā uz krasta kāpu aizsargjoslu būtu jāinterpretē pēc iespējas tādā veidā, kas nodrošinātu vides aizsardzību. Līdz ar to arī Aizsargjoslu likuma 36.panta otrās daļas mērķis, tai skaitā, noskaidrojot to sistēmiski kopsakarā ar citām normām, ir vides aizsardzības nolūkos stingri ierobežot krasta kāpu aizsargjoslas apbūvi, tomēr pieļaujot atsevišķus izņēmumus, kas ir iztulkojami pēc iespējas šauri. Viens no šādiem izņēmumiem ir noteikts Aizsargjoslu likuma 36.panta otrās daļas 3.punktā, proti, *ēku un būvju celtniecība vai paplašināšana ir paredzēta vietējās pašvaldības teritorijas plānojumā un notiek pilsētas teritorijā un šīs darbības ir saskaņotas ar attiecīgo Valsts vides dienesta reģionālo vides pārvaldi*. Būvniecības likuma 1.panta 3.punktā definēts, ka ,,būve” ir *ķermeniska lieta, kas tapusi cilvēka darbības rezultātā un ir saistīta ar pamatni (zemi vai gultni)*, līdz ar to elektroapgādes tīkli šī likuma izpratnē ir definējami kā būve. Aizsargjoslu likuma 36.panta divi prim viens daļa nosaka, ka likuma 36.panta otrajā daļā izņēmuma gadījumi ir pieļaujami vienīgi tad, ja veikts paredzētās darbības ietekmes uz vidi sākotnējais izvērtējums.

Atbilstoši Dabas aizsardzības pārvaldes dabas datu pārvaldības sistēmā „OZOLS” publicētajai informācijai (dati skatīti 2022. gada 26. aprīlī) Paredzētās darbības vieta neatrodas Eiropas nozīmes aizsargājamā dabas teritorijā (*Natura 2000*), kā arī tajā nav reģistrētas īpaši aizsargājamās sugas vai sugas, kurām veidojami mikroliegumi, savukārt Paredzētās darbības vieta šķērso ES nozīmes īpaši aizsargājamo biotopu *2130\** *Ar lakstaugiem klātas pelēkās kāpas* un robežojas ar ES nozīmes īpaši aizsargājamo biotopu *2120* *Priekškāpas*. Saskaņā ar Dabas aizsardzības pārvaldes vērtējumu Paredzētā darbība neatstās būtisku negatīvu ietekmi uz aizsargājamajiem biotopiem. Tuvākā īpaši aizsargājamā dabas teritorija (*Natura 2000*) *Lielupes grīvas pļavas* atrodas aptuveni 1,65 km attālumā no Paredzētās darbības vietas, ietekme uz to nepastāv.

Saskaņā ar VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistru Paredzētās darbības vieta neatrodas piesārņotā vai potenciāli piesārņotā teritorijā (dati skatīti 2022. gada 26. aprīlī).

Paredzētā darbība nav saistīta ar būtisku piesārņojuma risku un ar papildus infrastruktūras objektu būvniecību citviet (ja neskaita ar elektroapgādi nodrošināmo konteinera tualeti). Tā neradīs būtisku ietekmi attiecībā uz plānoto teritorijas izmantošanu, kā arī ietekme uz īpaši aizsargājamiem biotopiem tiks samazināta līdz minimumam.

**Secinājumi:**

Tā kā Paredzētā darbība tiks veikta pilsētas teritorijā, tai skaitā atbilstoši vietējās pašvaldības teritorijas plānojumam, un tā tiek saskaņota ar Dienestu, Paredzētā darbība krasta kāpu aizsargjoslā ir pieļaujama atbilstoši Aizsargjoslu likuma 36.panta otrās daļas 3.punktā noteiktajam izņēmuma gadījumam.

Pēc visas dokumentācijas izvērtēšanas Dienests secināja, ka Paredzētā darbība ir atļautā teritorijas izmantošana konkrētajā vietā un tai nav paredzama būtiska negatīva ietekme uz vidi.

Tāpat tika konstatēts, ka teritorija neatrodas īpaši aizsargājamā dabas teritorijā, tajā nav konstatētas īpaši aizsargājamo sugu dzīvotnes, mikroliegumi un to buferzonas, savukārt Paredzētās darbība šķērso īpaši aizsargājamo biotopu *2130\** *Priekškāpas* un robežojas arīpaši aizsargājamo biotopu *2120* *Priekškāpas*. Tā kā daļu Paredzētās darbības ir paredzēts veikt īpaši aizsargājamā biotopa teritorijas daļā, kas līdz šim jau bijusi antropogēni ietekmēta, jo tajā jau ir pastāvējusi noeja uz jūru, darbības rezultātā nav paredzēts nocirst kokus, kabeļa rakšana koku tuvumā paredzēta bez mehānismu pielietošanas, Dienests secina, ka būtiska ietekme uz biotopiem nav paredzama. To aizsardzībai Dienests var izvirzīt prasības tehniskajos noteikumos, lai samazinātu ietekmi uz tiem līdz minimumam.

Ņemot vērā augstāk minēto, Dienests secina, ka Paredzētai darbībai nav piemērojams ietekmes uz vidi novērtējums, jo ietekmes ir identificētas sākotnējā izvērtējuma ietvarā un Paredzētā darbība kopumā neradīs būtiskas ietekmes uz vidi.

##### 6.Izvērtētā dokumentācija:

##### Iesniedzējas 2022. gada 21. februāra iesniegums BIS tehnisko noteikumu saņemšanai un ietekmes uz vidi sākotnējā izvērtējuma veikšanai.

1. Dabas aizsardzības pārvaldes 2022. gada 3. marta vēstule Nr. 3.27/1304/2022-N ,,Par paredzēto darbību Ainažu ielā, Jūrmalā”.
2. Iesniedzēja***s*** 2022. gada 17. martā veiktā valsts nodevas apmaksa ietekmes uz vidi sākotnējā izvērtējuma veikšanai.
3. Iesniedzēja***s*** 2022. gada 6. aprīlī BIS saņemtā papildinformācija ietekmes uz vidi sākotnējā izvērtējuma veikšanai.
4. Dabas aizsardzības pārvaldes dabas datu pārvaldības sistēma „OZOLS”.
5. VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu saraksts.
6. Būvniecības informācijas sistēma.
7. Jūrmalas pilsētas teritorijas plānojums, kas apstiprināts ar Jūrmalas pilsētas domes
2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.
8. Eiropas Savienības sākotnējā izvērtējuma vadlīniju C pielikumā balstītais kontrolsaraksts.

##### 7. Sabiedrības informēšana:

##### Dienests ar 2022. gada 23. februāra vēstuli Nr.11.4/1434/RI/2022 „Par informatīvā paziņojuma nosūtīšanu paredzētajai darbībai Ainažu ielā, Jūrmalā” nosūtīja informāciju par paredzēto darbību Jūrmalas valstspilsētas pašvaldībai un biedrībai „Vides aizsardzības klubs”, kā arī informatīvo paziņojumu par paredzēto darbību publicēja Valsts vides dienesta tīmekļa vietnē. Līdz šim nav saņemtas sabiedrības atsauksmes vai priekšlikumi.

##### 8. Administratīvā procesa dalībnieku viedokļi:

##### Dienestā ir saņemta Dabas aizsardzības pārvaldes (tupmāk – DAP) 2022. gada 3. marta vēstule Nr. 3.27/1304/2022-N, kurā DAP norāda, ka: 1) daļā zemes vienības ar kadastra apz. 13000080101 ir reģistrēti īpaši aizsargājami biotopi 2130\* Ar lakstaugiem klātas pelēkās kāpas un 2120 Priekškāpas, kas izvietoti šaurā joslā pludmales augšējā daļā; 2) ņemot vērā, ka elektroapgādes kabelis tiek izbūvēts ielas galā, pa kuru iedzīvotāji dodas uz pludmali, tad tas tiks izbūvēts pa vietu, kur jau ir esoša noeja uz pludmali un antropogēnā ietekme uz šiem biotopiem. Kabelis šķērsos aizsargājamos biotopus šaurā līnijveida joslā; 3) jūras pludmale ir dinamiska ekosistēma. To ietekmē vēji un vētras, kā rezultātā kāpas tiek gan noskalotas, gan atkal veidojas no jauna. Kabeļa ierakšanai būs īslaicīga neliela apjoma lokāla ietekme, tā neradīs būtiskas negatīvas pārmaiņas pludmalē un aizsargājamos biotopos. DAP vēstulē sniegts viedoklis, ka Paredzētā darbība neatstās būtisku negatīvu ietekmi uz aizsargājamajiem biotopiem, un DAP īpašus nosacījumus neizvirza.

##### Iesniedzējas viedoklis izteikts iesniegumā Dienestam un iesniegumam klāt pievienotajos dokumentos. Dienests, izvērtējot iesniegto dokumentāciju, iepriekš minētos faktus, apsvērumus, secina, ka ietekmes uz vidi novērtējums ārējās elektroapgādes būvniecībai nav nepieciešams, jo minētajai darbībai nav paredzama nozīmīga un kompleksa ietekme uz vidi un iespējamās ietekmes ir identificētas ietekmes uz vidi sākotnējā izvērtējuma ietvaros.

##### Dienestam pastāv iespēja piemeklēt pārdomātus risinājumus negatīvās ietekmes uz vidi novēršanai un/vai mazināšanai, izvirzot nosacījumus tehniskajos noteikumos.

##### 9. Piemērotās tiesību normas:

##### Administratīvā procesa likums.

##### Aizsargjoslu likums.

##### Likuma „Par ietekmes uz vidi novērtējumu” 3., 32., 10., 11.pants un 2.pielikuma 11. punkta 12.apakšpunkts.

##### Ministru kabineta 2015. gada 13. janvāra noteikumu Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 14.punkts.

##### Jūrmalas pilsētas teritorijas plānojums, kas apstiprināts ar Jūrmalas pilsētas domes 2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.

**Lēmums:**

Nepiemērot ietekmes uz vidi novērtējuma procedūru Iesniedzējas ierosinātajai darbībai – ārējās elektroapgādes būvniecībai zemes vienībās ar kadastra apzīmējumiem 1300 008 1405 un
1300 008 0101, Jūrmalā.

*Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.*

Atļauju pārvaldes

Būvniecības un attīstības departamenta direktore D.Rudusa

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Pauls Lielmanis 29496408

pauls.lielmanis@vvd.gov.lv